Date: 1317
Issuing place: Avignon
Country: Ranska
Language: latina
Document type: Paavi ja kuuria, Kirjeet

Johannes episcopus, seruus seruorum Dei, venerabilibus fratribus archiepiscopo Lundensi et Lincopensi ac Aboensi episcopis salutem et apostolicam benediccionem. Militanti ecclesie disponente Domino presidentes circa statum ecclesiarum omnium solercia reddimur indefessa solliciti, vt omni materia sublata grauaminis statu gaudeant pacifico et tranquillo. Significarunt siquidem nobis dilecti filij electus et capitulum Vpsalense, quod nonnulli nobiles et domini temporales infra regnum Suecie constituti, cum in cathedralibus et alijs ecclesijs dicti regni vacantibus elecciones imminent faciende, illas per impressionis audaciam et secularis potestatis abusum procurant indebite fieri contra canonicas sancciones; quod si forte hij, ad quos elecciones pertinent, in ecclesijs supradictis eis acquiescere in hac parte recusant, eos bonis omnibus, tam ecclesiasticis quam mundanis, per se et alios spoliant violenter, multiplicibus afficiunt molestijs, iniurijs et pressuris, eorum subditis (= –tos) ne terras ipsorum excolere uel eis aliqua presumant exhibere seruicia aut aliquas deferre litteras, districcius inhibendo; et si forte huiusmodi inhibicioni non pareant, eos capiunt, ligant, trahunt et immaniter contumelijs affligere, in diuine maiestatis offensam et graue dispendium libertatis ecclesiastice, non formidant. Et licet molestatores et iniuriatores predicti sint excommunicacionis sentencia ipso facto ligati, tamen fratres ordinis minorum, eciam si huiusmodi notorij sint excessus, eis indifferenter communicant et eos, satisfaccione per molestatores seu iniuriatores ipsos aliqua non impensa, a dictis excommunicacionum sentencijs absoluunt, in ipsarum ecclesiarum et personarum ecclesiasticarum manifestum dispendium et iacturam. Nos igitur contra molestatores et iniuriatores eosdem de oportuno volentes remedio prouidere, fraternitati vestre per apostolica scripta mandamus, quatinus vos uel duo aut vnus vestrum, per vos uel per alium seu alios, personis ecclesiasticis et subditis antedictis oportune defensionis presidio assistentes, non permittatis personas ipsas in dictis eleccionibus, cum imminent faciende, aut eos ac subditos memoratos eleccionum ipsarum pretextu a quibusuis personis, cuiuscunque condicionis uel status existant, indebite molestari, molestatores et iniuriatores huiusmodi necnon et fratres predictos, quod a participacione et absolucione molestatorum seu iniuriatorum predictorum prorsus abstineant, per censuram ecclesiasticam appellacione postposita compescendo, non obstantibus de duabus dietis edita in concilio generali, et felicis recordacionis Bonifacij pape VIII, predecessoris nostri, per quas tam judices quam conseruatores, a sede deputati predicta, extra ciuitates et dioceses, in quibus deputati fuerint, et alibi quam in ciuitatibus et locis insignibus procedere uel vices suas committere aut aliquos vltra vnam dietam a fine sue diocesis trahere prohibentur, dummodo aliquis ultra terciam uel quartam extra suam diocesim, si infra eas insignis locus existat, alioquin ultra propinquiorem insignem locum auctoritate presencium non trahatur, et alijs contrarijs constitucionibus quibuscunque, seu si dicto ordini, quo[a]d fratres ipsius, aut eisdem fratribus vel quibuscunque alijs communiter vel diuisim a sede apostolica sit indultum, quod interdici, suspendi uel excommunicari aut ultra uel extra certa loca trahi uel ad iudicium euocari non possint per litteras apostolicas, non facientes plenam et expressam ac de uerbo ad uerbum de indulto huiusmodi et eorum personis et locis, nominibus proprijs, uel ordinis mencionem, seu quibuslibet priuilegijs, indulgencijs et litteris apostolicis, generalibus uel specialibus, ordini uel fratribus predictis aut quibusuis alijs sub quacunque verborum forma concessis, per que vestre jurisdiccionis explicacio valeat in hac parte quomodolibet impediri, et de quibus quorumque totis tenoribus de uerbo ad uerbum habenda sit in nostris litteris mencio specialis. Ceterum volumus et apostolica auctoritate decernimus, quod, non obstantibus predicta eiusdem predecessoris, in qua eciam dicitur, quod officium quorumcunque conseruatorum ipso iure, quo non ad cepta negocia, per obitum concedentis expiret, et alia, qua cauetur quod, vno conseruatorum uel judicum negocium inchoante commissum, college ipsius nequeant se, nisi in certis casibus ibi expressis, ulterius intromittere de eodem, et quibuslibet alijs constitucionibus contrarijs, quilibet vestrum prosequi valeat articulum eciam per alium inchoatum, quamuis idem inchoans nullo fuerit impedimento canonico impeditus, quodque a data presencium sit vobis et vnicuique vestrum in premissis omnibus et eorum singulis plena et perpetuata potestas et iurisdiccio attributa, vt in eo vigore illaque firmitate possitis auctoritate nostra in predictis omnibus et pro predictis procedere, ac si vestra iurisdiccio in predictis omnibus et singulis per citacionem uel alium perpetuata modum legitimum extitisset. Datum Auinione III nonas februarij pontificatus nostri anno primo.